ROMÂNIA  
JUDEȚUL SATU MARE

CONSILIUL LOCAL AL

COMUNEI ORAȘU NOU

**HOTĂRÂREA**

**Nr. ………..  
privind stabilirea valorilor impozabile, impozitelor și taxelor locale**

**și a taxelor speciale aplicabile în comuna Orașu Nou în anul 2021**

Consiliul local al comunei Orașu Nou, județul Satu Mare, întrunit în ședință extraordinară în data de 15.12.2020;

          Luând act de Referatul de aprobare al primarului comunei Orașu Nou, în calitate de iniţiator, de  Raportul compartimentului de specialitate al primăriei și avizele Comisiilor de specialitate ale consiliului local Orașu Nou;

În baza prevederilor Legii nr.227/2015 privind Codul fiscal, Titlul IX, privind impozitele şi taxele locale şi a Hotărârii Guvernului nr. 1/2016 pentru aprobarea Normelor metodologice de aplicare a <LLNK 12015 227 10 201 0 18>Legii nr. 227/2015 privind Codul fiscal;

În aplicarea prevederilor art. 491 din Legea nr.227/2015 privind Codul fiscal;

În baza prevederilor Legii nr. 273/2006 privind finanţele publice locale, cu modificările şi completările ulterioare, art. 5 alin. (1) lit. a) și alin. (2), art. 16 alin. (2), art. 20 alin. (1) lit. b), art. 27, art. 30 și cu respectarea art. 761;

Ţinând seama de prevederile Legii nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare,

Ţinând seama de prevederile art. 2 din Legea nr. 351/2001 privind aprobarea Planului de amenajare a teritoriului național - Secțiuneaa IV-a Rețeaua de localități, cu modificările și completările ulterioare, coroborate cu cele ale Legii nr. 2/1968 privind organizarea administrativă a teritoriului României, cu modificările și completările ulterioare, referitoare la componența unităților administrativ-teritoriale privind ierarhizarea localităților, în baza Anexei nr. 4 a Hotărârii consiliuliui local al comunei Orașu Nou nr. 68/28.11.2018 privind încadrarea în zonă și rang a satelor componente ale comunei Orașu Nou și a terenurilor extravilane, în vederea stabilirii impozitelor și taxelor locale, prin care se stabilește :

a) intravilanul localității Orașu Nou : zona A, rangul IV;

b) intravilanul localităților Orașu Nou Vii, Prilog, Prilog Vii și Remetea Oașului : zona A, rangul V;

c) extravilanul localității Orașu Nou – Zona Lac Mujdeni (terenul în suprafață totală de 100202 mp cu nr. cadastral 7283 înscris în 440 de loturi proprietate privată a Comunei Orasu Nou, judetul Satu Mare, înscrise în CF de la nr.100442 pănă la nr.100853, de la nr.100856 până la 100882 și nr.100889), teren in apropierea Lacului Mujdeni **(** terenul în suprafață totală de 64.572 mp înscris în 32 parcele, proprietate privată a Comunei Orașu Nou, județul Satu Mare, înscris în CF nr.102912, 102913, 102916, de la nr.102918 până la 102945 și la nr.100854): zona A, rangul IV;

d) extravilanul localității Orașu Nou – terenuri extravilane altele decât cele de la menționate la punctul c) : zona B, rangul IV;

e) extravilanul localităților Orașu Nou Vii, Prilog, Prilog Vii și Remetea Oașului: zona B, rangul V;

În temeiul prevederilor art. 87 alin. (3), art. 129 alin (2) lit b), alin (4) lit.c) şi al prevederilor art. 139 din OUG nr. 57/2019 privind Codul administrativ, cu modificările şi completările ulterioare,

**HOTĂRĂȘTE**

**Art. I.** (1) Se aprobă indexarea începând cu anul fiscal 2021 a impozitelor sau oricărei taxe locale, care constă într-o anumită sumă în lei sau care este stabilită pe baza unei anumite sume în lei în comuna Orașu Nou cu procentul de 3,8 %, reprezentând indicele de inflație aferent anului fiscal 2019 comunicat de Ministerul Dezvoltării Regionale și Administrației Publice.

(2) Valorile rezultate în urma indexării se vor rotunji la întreg după aplicarea indicelui de inflație.

**ART. II** Se aprobă impozitele și taxele locale, precum și taxele speciale aplicabile în comuna Orașu Nou, în anul 2021, după cum urmează:

**Capitolul I Impozite şi taxe locale**

**Art. 1** Nivelurile stabilite în sumă fixă sunt prevăzute în **Anexa nr.1** la prezenta hotărâre.

**Art. 2** Cota impozitului pe clădiri pentru clădirile rezidenţiale şi clădirile anexă aflate în proprietatea persoanelor fizice se stabileşte la cota de 0,10% asupra valorii impozabile a clădirii calculată conform art. 457 din Legea nr. 227/2015 privind Codul fiscal.

**Art. 3** Cota impozitului pe clădiri pentru clădirile nerezidenţiale, aflate în proprietatea persoanelor fizice se stabileşte la cota de 0.30 % asupra valorii clădirii calculată conform art. 458 din Legea nr. 227/2015 privind Codul fiscal.

**Art. 4** Pentru clădirile nerezidenţiale aparţinând persoanelor fizice,a căror valoare nu poate fi calculată conform prevederilor art. 458 alin. 1 impozitul pe clădiri se calculează prin aplicarea cotei de 2% asupra valorii impozabile, determinate conform art. 457 din Legea nr. 227/2015 privind Codul fiscal.

**Art. 5** Cota impozitului pe clădiri pentru clădirile nerezidenţiale utilizate în activităţi din domeniul agricol, aflate în proprietatea persoanelor fizice, se stabileşte la cota de 0,4% asupra valorii impozabile a clădirii.

**Art. 6** Cota impozitului/taxei pe clădiri pentru clădirile rezidenţiale, aflate în proprietatea persoanelor juridice, se stabileşte la cota de 0,10% asupra valorii impozabile a clădirii stabilite conform art. 460 alin. 5 din Legea nr. 227/2015 privind Codul fiscal.

**Art. 7** Cota impozitului/taxei pe clădiri pentru clădirile nerezidenţiale, aflate în proprietatea persoanelor juridice, se stabileşte la cota de 1,3% asupra valorii impozabile a clădirii, stabilite conform art. 460 alin. 5 din Legea nr. 227/2015 privind Codul fiscal.

**Art. 8** Cota impozitului/taxei pe clădiri pentru clădirile nerezidenţiale utilizate în activităţi din domeniul agricol, aflate în proprietatea persoanelor juridice, se stabileşte la cota de 0,4% asupra valorii impozabile a clădirii.

**Art. 9** Pentru clădirile deţinute sau utilizate de către persoanele juridice,a căror valoare nu a fost actualizată în ultimii 3 ani, anteriori anului de referinţă, impozitul/taxa pe clădiri se calculează prin aplicarea cotei de 5% asupra valorii impozabile.

**Art. 10** Pentru plata cu anticipaţie a impozitului pe clădiri, datorat pentru întregul an de către contribuabili, până la data de 31 martie a 2021, se acordă o bonificaţie de 10%.

**Art. 11** Pentru plata cu anticipaţie a impozitului pe teren, datorat pentru întregul an de către contribuabili, până la data de 31 martie a 2021, se acordă o bonificaţie de 10%.

**Art. 12** Pentru plata cu anticipaţie a impozitului pe mijloacele de transport, datorat pentru întregul an de către contribuabili, până la data de 31 martie a 2021, se acordă o bonificaţie de 10%.

**Art. 13** În cazul mijloacelor de transport hibride, impozitul se reduce cu 60% .

**Art. 14** În cazul mijloacelor de transport electrice, impozitul se reduce cu 100 %.

**Art. 15** Impozitul pe clădiri, impozitul pe teren şi impozitul pe mijloacele de transport sunt creanţe fiscale anuale, care se plătesc în două rate egale, până la 31 martie şi 30 septembrie inclusiv.

**Art. 16** Impozitul anual pe clădiri, pe teren, pe mijloacele de transport persoane fizice sau juridice, de până la 50 de lei inclusiv fiecare, se plăteşte integral până la primul termen de plată.

**Art. 17** Taxa pentru prelungirea unui certificat de urbanism este egală cu 30% din cuantumul taxei pentru eliberarea certificatului sau a autorizaţiei iniţiale.

**Art. 18** Taxa pentru eliberarea unei autorizaţii de construire pentru o clădire rezidenţială sau clădire-anexă este egală cu 0,5% din valoarea autorizată a lucrărilor de construcţii.

**Art. 19** Taxa pentru eliberarea autorizaţiei de construire pentru alte construcţii decât cele menţionate la art. 474 alin. 5 din Legea nr. 227/2015 privind Codul fiscal este egală cu 1% din valoarea autorizată a lucrărilor de construcţie, inclusiv valoarea instalaţiilor aferente.

**Art. 20** Taxa pentru prelungirea unei autorizaţii de construire este egală cu 30% din cuantumul taxei pentru eliberarea certificatului sau a autorizaţiei iniţiale.

**Art. 21** Taxa pentru eliberarea autorizaţiei de desfiinţare, totală sau parţială, a unei construcţii este egală cu 0,1% din valoarea impozabilă stabilită pentru determinarea impozitului pe clădiri, aferentă părţii desfiinţate.

**Art. 22** Taxa pentru eliberarea autorizaţiei necesare pentru lucrările de organizare de şantier în vederea realizării unei construcţii, care nu sunt incluse în altă autorizaţie de construire, este egală cu 3% din valoarea autorizată a lucrărilor de organizare de şantier.

**Art. 23** Taxa pentru eliberarea autorizaţiei de amenajare de tabere de corturi, căsuţe sau rulote ori campinguri este egală cu 2% din valoarea autorizată a lucrărilor de construcţie.

**Art. 24** Cota utilizată pentru stabilirea taxei pentru servicii reclamă şi publicitate pe bază de contract se stabileşte la 3% din valoarea contractului.

**Art. 25**

**1.** În cazul unui spectacol de teatru, de exemplu o piesă de teatru, balet, operă, operetă, concert filarmonic sau altă manifestare muzicală, prezentarea unui film la cinematograf, un spectacol de circ sau orice competiţie sportivă internă sau internaţională, cota utilizată pentru stabilirea impozitului pe spectacole se stabileşte la 2% din valoarea biletelor vândute.

**2.** În cazul oricărei altei manifestări artistice decât cele enumerate la alin. 1, se stabileşte cota de 5% din valoarea biletelor vândute.

**Art. 26** Nivelul taxelor stabilite în baza art. 486 din Legea nr. 227/2015 privind Codul fiscal sunt prevăzute în **Anexa nr. 2** la prezenta hotărâre**.**

**Art. 27**  Nivelul taxelor speciale este prevăzut în **Anexa nr. 3** la prezenta hotărâre.

**Art. 28** Zonarea teritoriului Comunei Orașu Nou în vederea determinării impozitului pe clădiri şi a impozitului/taxei pe terenul din intravilanul/extravilanul localităţilor, este prevăzută în **Anexa nr. 4** la hotărâre.

**Capitolul II. Facilități fiscale**

**Art. 29** Se acordă scutirea de la plata a impozitului/taxei pe clădiri datorate pentru următoarele clădiri:

-clădirea folosită ca domiciliu, aflată în proprietatea sau coproprietatea persoanelor ale căror venituri lunare sunt mai mici decât salariul minim brut pe țară ori constau în exclusivitate din indemnizație de șomaj sau ajutor social - și au vârsta peste 65 ani – impozitul se reduce cu 50%.

**Art. 30** Impozitul pe clădirile aflate în proprietatea persoanelor fizice şi juridice care sunt utilizate pentru prestarea de servicii turistice cu caracter sezonier, pe o durată de cel mult 6 luni în cursul unui an calendaristic, se reduce cu 50%.

**Art. 31** Scutirile sau reducerile de la plata impozitului/taxei pe clădiri se aplică începând cu data de 1 ianuarie 2021 persoanelor care dețin documente justificative emise până la data de 31 decembrie 2020 și care sunt depuse la compartimentele de specialitate ale autorităților publice locale, până la data de 31 decembrie 2020.

**Art. 32** Se acordă scutirea de la plata a impozitului/taxei pe teren datorate pentru următoarele:

1. terenurile aferente clădirilor folosite ca domiciliu, aflate în proprietatea persoanelor ale căror venituri lunare sunt mai mici decât salariul minim brut pe țară ori constau în exclusivitate din indemnizație de șomaj sau ajutor social; si au varsta peste 65 ani – impozitul se reduce cu 50%;
2. terenurile extravilane situate în arii naturale protejate supuse unor restricţii de utilizare – impozitul se reduce cu 100%.

**Art. 33** Scutirile sau reducerile de la plata impozitului/taxei pe teren se aplică începând cu data de 1 ianuarie 2021 persoanelor care dețin documente justificative emise până la data de 31 decembrie 2020 și care sunt depuse la compartimentele de specialitate ale autorităților publice locale, până la data de 31 decembrie 2020.

**Capitolul III. Dispoziţii finale**

**Art. 34** Se aprobă anularea obligațiilor fiscale restante mai mici de 40 lei, existente în sold la 31.12.2020. Plafonul se aplică totalului creanțelor fiscale datorate și neachitate de debitori.

**Art. 35** **Anexele 1 - 4** fac parte integrantă din prezenta hotărâre.

**Art. 36** Prevederile prezentei hotărâri se aplică începând cu data de 1 ianuarie 2021, dată la care îşi încetează efectele Hotărârea Consiliului Local Comunei Orașu Nou nr. 69/28.11.2018 privind aprobarea impozitelor şi taxelor locale pentru anul 2020.

**Art. 37** Prevederile prezentei hotărâri vor fi duse la îndeplinire de către aparatul de specialitate al primarului comunei Orașu Nou.

**ART. III** Rangul localității Orasu Nou este **IV,** iar rangul satelor aparținătoare este **V**.

**ART. III** Prezenta hotărâre intră în vigoare începând cu data de 01.01.2021.

**ART. IV** Hotărârea adoptată se aduce la cunoştinţă publică prin afişare la sediul primăriei comunei Orasu Nou şi prin publicarea pe pagina de internet a primăriei.

**ART. V** Hotărârea adoptată se duce la îndeplinire de către primar şi Serviciul financiar, achiziții publice și autorizarea desfășurării activității de transport local.

**ART. VI** Hotărârea adoptată se va comunica Instituţiei Prefectului - Judeţul Satu Mare, primarului comunei Orasu Nou, Serviciului financiar, achiziții publice și autorizarea desfășurării activității de transport local.

Orașu Nou la 15.12.2020

Președinte de ședință, Contrasemnează,

Secretar general,

Sonia-Teodora Stan

*nr. total al consilierilor în funcție:*

*nr. total al consilierilor prezenți:*

*nr. total al consilierilor absenți:*

*voturi pentru:*

*voturi împotrivă:*

*abțineri:*